CELEX: 32012D0064
Language: sk
Date: 2012-02-02 00:00:00
Title: 2012/64/EÚ: Vykonávacie rozhodnutie Komisie z  2. februára 2012 o uznaní RINA s.p.a (Italian Register of Shipping – Taliansky register plavidiel) za klasifikačnú spoločnosť pre plavidlá vnútrozemskej plavby [oznámené pod číslom K(2012) 402]  Text s významom pre EHP

4.2.2012   
            
            
               SK
            
            
               Úradný vestník Európskej únie
            
            
               L 33/6
            
         VYKONÁVACIE ROZHODNUTIE KOMISIE
   z 2. februára 2012
   o uznaní RINA s.p.a (Italian Register of Shipping – Taliansky register plavidiel) za klasifikačnú spoločnosť pre plavidlá vnútrozemskej plavby
   [oznámené pod číslom K(2012) 402]
   (Text s významom pre EHP)
   (2012/64/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2006/87/ES z 12. decembra 2006, ktorou sa stanovujú technické požiadavky na plavidlá vnútrozemskej plavby a ktorou sa zrušuje smernica Rady 82/714/EHS (1), a najmä na jej článok 10 ods. 1 a časť II prílohy VII,
   po porade s výborom uvedeným v článku 7 smernice Rady 91/672/EHS zo 16. decembra 1991 o vzájomnom uznávaní kapitánskych osvedčení pre prepravu tovaru a cestujúcich vnútrozemskou vodnou dopravou, vydávaných jednotlivými štátmi (2),
   keďže:
   
               (1)
            
            
               Listom z 22. júla 2008 predložilo Taliansko Komisii žiadosť o uznanie RINA s.p.a (ďalej len „RINA“) za klasifikačnú spoločnosť v zmysle smernice. RINA má ústredie v Taliansku.
            
         
               (2)
            
            
               Taliansko predložilo spolu so žiadosťou aj informácie a dokumentáciu potrebné na overenie toho, či sú kritériá na uznanie splnené.
            
         
               (3)
            
            
               Na spoločnom zasadnutí odborníkov z členských štátov Európskej únie a Ústrednej komisie pre plavbu na Rýne (ďalej len „CCNR“ – Central Commission for Navigation on the Rhine) sa v apríli 2009 zorganizovalo vypočutie týkajúce sa technických požiadaviek pre plavidlá vnútrozemskej plavby, na ktorom taliansky orgán a RINA o veci referovali.
            
         
               (4)
            
            
               So sekretariátom CCNR sa konzultovalo, ako sa uvádza v časti II ods. 4 prílohy VII k smernici 2006/87/ES.
            
         
               (5)
            
            
               Komisia posúdila, ako RINA spĺňa kritériá uvedené v časti I prílohy VII k smernici 2006/87/ES, a dospela k názoru, že RINA ich spĺňa,
            
         PRIJALA TOTO ROZHODNUTIE:
   Článok 1
   Klasifikačná spoločnosť RINA sa uznáva podľa článku 10 smernice 2006/87/ES.
   Článok 2
   Toto rozhodnutie je určené členskému štátu (členským štátom), ktorý má (ktoré majú) vnútrozemské vodné cesty uvedené v článku 1 ods. 1 smernice 2006/87/ES, a Talianskemu registru plavidiel, Via Corsica 12, 16128 Janov, Taliansko.
   
      V Bruseli 2. februára 2012
      
         
            Za Komisiu
         
         Siim KALLAS
         
            podpredseda
         
      
   
   
      (1)  Ú. v. EÚ L 389, 30.12.2006, s. 1.
   
      (2)  Ú. v. ES L 373, 31.12.1991, s. 29.